VL waarsku teen sogenaamde "polisiebeamptes" se bedrog - Bladsy 6
Nuusflitse – Julie 2018 - VL waarsku teen sogenaamde "polisiebeamptes" se bedrog
Nuusflitse – Julie 2018
VL "keer terug na lede" by jaarkongres
SAPD vir eers verbied om dié vuurwapenplan te implementeer
VL waarsku teen sogenaamde "polisiebeamptes" se bedrog
Groot pryse vir landbouers én instansies in Toyota New Harvest of the Year-kompetisie
Kyk uit vir foute op lyne om brande te voorkom
Word klimaatslim met radioprogram van Wes-Kaap se Department van Landbou
Bestuur Bankrotbos op hierdie manier
Kom leer by grondberaad oor oplossings
Bladsy 6 van 11
Sogenaamde "polisiebeamptes" wat landbouers bel oor hul gesteelde vee en ander eiendom wat teruggevind is, slaan steeds in die Vrystaat toe. Volgens dr Jane Buys, Veiligheidsrisiko-analis van Vrystaat Landbou (VL), is daar 17 dorpe of gebiede in die provinsie waar sedert begin vanjaar toegeslaan is. Dit is Bethulie, Bloemfontein, Brandfort, Clarens, Cornelia, Dealesville, Dewetsdorp, Glen, Heilbron, Hennenman, Koffiefontein, Rosendal, Springfontein, Theunissen, Viljoenskroon, Virginia en Winburg.
Volgens die VKB VL Veiligheidslessenaar se inligting, word die klaer dikwels enkele ure of dae nadat 'n saak aangemeld is, deur 'n "beampte of offisier" gekontak wat meld dat sy of haar eiendom teruggevind is. Die landbouer moet dan 'n sekere bedrag, gewoonlik tussen R800 en R10 000, by byvoorbeeld 'n bank, supermark of per e-wallet betaal sodat die diere of eiendom gehaal en terugbesorg kan word.
"Die sogenaamde beampte klink baie geloofwaardig. Hy of sy meld ook die ondersoekbeampte se besonderhede, details oor die eiendom of die soort brandmerk, getal vee wat gesteel is en het ook kennis van die saak wat slegs op die MAS-stelsel voorkom," sê Buys.
Die "beampte" kontak polisiestasies se Gemeenskap-dienssentrums telefonies om saaknommers, klaers se besonderhede, asook verdere inligting, te bekom. Volgens Buys is dit alles vertroulike inligting.
VL het reeds in Februarie 2018 die Suid-Afrikaanse Polisiediens (SAPD) versoek om 'n interne kommunikasie hieroor na al sy stasies in die Vrystaat te stuur. Dit moet polisiebeamptes daarop wys om geensins vertroulike inligting oor sake aan enige voornemende polisiebeampte deur te gee nie, alvorens dit nie bevestig kan word of die spesifieke persoon wel 'n polisiebeampte is nie.
Volgens Buys geld die waarskuwing aan landbouers vir vee, asook gesteelde voertuie en plaasimplemente, wat glo teruggevind is.
"Geen polisiebeampte sal 'n lid van die publiek of landbouer versoek om enige geld te betaal om sy gesteelde eiendom terug te kry nie," sê sy. 'n Landbouer sal waarskynlik deur die ondersoekbeampte van sy of haar saak gekontak word en nie sommer deur 'n ander beampte nie.
Dalk verband met dié misdadiger
Dit kan ook moontlik wees dat dieselfde bedrogspul verband hou met 'n misdadiger wat vanuit die tronk aktief is.
Buys sê daar was twee gevalle in die Bethlehem-area waar die persoon gepoog het om twee plase te koop. Hy stuur mense vooruit wie die besigheid beklink, "betaal" die geld oor in die bankrekening wat nog nie reflekteer nie en die volgende oggend stop trokke om die vee te kom laai, want die plaas is glo reeds verkoop.
Volgens Buys is die SAPD in die Vrystaat gevra om 'n formele ondersoek oor die saak te loods en sal 'n nasionale ondersoek ook aangevra word, omdat dit voorkom of dié bedrogspul ook oor provinsiale grense uitgevoer word.